和郭倅見寄
作者：毛滂
朝代：宋

paragraphs: 折節何須萬夫後，蟹螯居左杯居右。
先生老醜誰使然，天孫安能司唾嘔。
尚無一字得三縑，何如賣之不龜手。
與公正自一家人，公家日月余扃牖。
每得新詩如見公，風流好在靈和柳。
題輿那聽仲舉辭，宣室應懷賈生久。
當年竹馬定不乏，舊雨墊巾無恙否。
我今信手任翻羮，誰解苦心杯置肘。
看公雋翮當在前，笑我勞驅空晚朽。
東山掩鼻直可人，庸肯囁嚅論不偶。
檻中搖尾未必然，試看於莵薄欄吼。